কলকাতার শহরজুড়ে পাত্র চেয়ে রুক্মিণীর পোস্টার!

কলকাতা: কলকাতার রাস্তা জুড়ে অভিনেত্রী রুক্মিণী মৈত্রের (Rukmini Maitra) জন্য ‘পাত্র চাই’-এর বিজ্ঞাপন! হঠাৎ এমন বিজ্ঞপ্তি দেখে পথচারীদের মধ্যে কৌতূহল তৈরি হয়। সেই পোস্টারে বড় করে লেখা ‘পাত্র চাই’, সঙ্গে পাত্রের যোগ্যতার বিস্তারিত বিবরণও দেওয়া। দেবের কী হল, যখন অনেকে ভাবতেই বসেছেন, তখনইমাস্টারস্ট্রোক খেলে ফেলেছেন রুক্মিণী ও টিম। আসছে তাঁর ছবি ‘হাঁটি হাঁটি পা পা’ (Hanti Hanti Pa Pa)। আর এই ছবিতেই রুক্মিণীর পাত্র জোটাতে মরিয়া তাঁর অনস্ক্রিন বাবা চিরঞ্জিৎ চক্রবর্তী ওরফে দীপক চক্রবর্তী।

কলকাতা শহরের বিভিন্ন অলিতেগলিতে ঝুলছে অভিনেত্রী রুক্মিণী মৈত্রের ছবিসহ ‘পাত্র চাই’ লেখা একাধিক পোস্টার। সেই পোস্টারে সাদাকালো বড় করে লেখা ‘পাত্র চাই’, সঙ্গে পাত্রের যোগ্যতার বিস্তারিত বিবরণও দেওয়া। পোস্টারের মালিক হিসেবে উল্লেখ করা হয়েছে দীপক চক্রবর্তীর নাম! প্রশ্ন ওঠে, কে এই দীপক চক্রবর্তী? পরে জানা যায়, অভিনেতা চিরঞ্জিৎ চক্রবর্তীর চরিত্রের নাম এটি! এতে খানিকটা ধোঁয়াশা কাটে। জানা যায়, এটি রুক্মিণী অভিনীত আসন্ন সিনেমা ‘হাঁটি হাঁটি পা পা’র প্রচারের অংশ। ‘হাঁটি হাঁটি পা পা’র টিম জানিয়েছে, প্রচারের ধরন বদলে যাওয়ায় এখন দর্শকের দৃষ্টি আকর্ষণে নতুন পদ্ধতির আশ্রয় নিতে হয়। সেই কারণে শহরজুড়ে লাগানো হয়েছে এমন পোস্টার, যা দেখে অনেকে থমকে দাঁড়াচ্ছেন, কেউ কেউ আবার মোবাইলে খুঁজে দেখছেন, ‘রুক্মিণীর বিয়ে কবে?’, এমনকি কেউ কেউ বিভ্রান্তও হচ্ছেন। দর্শকপ্রতিক্রিয়া থেকেই টিম ধারণা করছে, প্রচারণা সফল হয়েছে। ‘স্পাইস’ আনতে মরিয়া বাণিজ্যিক টিম। আর তাই ছবির প্রচার ‘হটকে’ করতে গিয়েই এখন শহরজুড়ে রুক্মিণীর সারি সারি পোস্টার। এ হেন প্রচার বাংলা ছবিতে আগে যে হয়নি তা নয়। সৃজিত মুখোপাধ্যায়ের ‘কিলবিল সোসাইটি’ মুক্তির ঠিক আগেও এরকম এক পোস্টার পড়েছিল শহরে।

View this post on Instagram

A post shared by RUKMINI MAITRA (@rukminimaitra)